Motor ploeg deur skare in BerlynDie Silwer Renault Clio. (Foto: Odd ANDERSEN / AFP) Een persoon is dood en verskeie ander, van wie sommige tieners, beseer nadat ’n motor Woensdagoggend deur ’n skare mense in Berlyn, Duitsland, geploeg het. ’n Silwer Renault Clio met ’n Berlynse nommerplaat het eers ’n groep tieners op ’n sypaadjie op die hoek van Tauentzienstraße en Rankestraße getref voordat dit deur die voorkant van ’n winkel sowat 150 tot 200 meter daarvandaan geploeg het. Agt mense is ná die voorval in die hospitaal opgeneem. Vyf van die pasiënte veg tans om hul lewe, sê Adrian Wenzel, ’n woordvoerder van die Berlynse brandweerdiens. Die voorval het omstreeks 10:30 net oorkant Breitscheidplatz – dieselfde plek waar ’n man met Islamitiese bande in 2016 met ’n vragmotor deur ’n Kersmark geploeg het – plaasgevind. Altesame 12 mense is destyds dood. Dit is nie in dié stadium duidelik of die bestuurder van die motor vanoggend met opset deur die skare geploeg het nie. Die 29-jarige Duits-Armeense man word nog deur die polisie ondervra. Reddingswerkers op die toneel doenig in Berlyn. (Foto: Odd ANDERSEN / AFP) Thilo Cablitz, woordvoerder van die Duitse polisie, sê omstanders het die man ná die voorval aangehou voordat hy aan die owerhede oorhandig is. Frank Vittchen, ’n ooggetuie op die toneel, het aan AFP gesê hy het by ’n nabygeleë fontein gesit toe hy “’n groot slag gehoor en toe ’n persoon deur die lug sien trek het”. Volgens Vittchen het die motor teen ŉ hoë spoed op die sypaadjie gery sonder om enigsins remme aan te slaan. “Dit het alles so vinnig gebeur,” onthou hy. Die Silwer Renault Clio. (Foto: Odd ANDERSEN / AFP) Nog ’n getuie het aan AFP gesê die motor het ’n groep 15- tot 16-jariges getref. Twee onderwysers is glo ook beseer. Duitsland is sedert die dodelike Kersmarkaanval in 2016 op sy hoede vir motoraanvalle met verskeie aanvalle wat sedertdien gevolg het. Vier volwassenes en ’n baba is in Desember 2020 dood nadat ’n Duitse man deur ’n skare inkopiegangers in ’n straat in die stad Trier geploeg het. ’n Duitse man het ook vroeër daardie jaar in ’n skare by ’n karnavalparade in Hesse ingeploeg. Tientalle, onder wie kinders, is destyds beseer. Die motoris is verlede jaar lewenslank tronk toe gestuur vir die voorval. Reddingswerkers op die toneel doenig in Berlyn. (Foto: Odd ANDERSEN / AFP)